Hoolekogu koosoleku protokoll nr 1 2019/2020 õppeaastal

Hoolekogu koosolek  07.11.2019 kell 18.00 –  20.00 Kuusalu keskkoolis

Osalesid: Indrek Link (lapsevanemate esindaja), Kaisa Kajo (lapsevanemate esindaja), Kerli Palu (lapsevanemate esindaja), Viljar Moorits (lapsevanemate esindaja), Rasmus Merivoo (lastevanemate esindaja), Vello Sats (direktor), Aili Kontus (õppealajuhataja), Margit Vunk (õpetajate esindaja),  (õpilaste esindaja).

Puudusid: Ingrit Keerma (õpetajate esindaja), Anu Kirsman (vallavalitsuse esindaja)

1.Kooli laiendamise hetkeseis
Vello Sats: Esimest korda sain ideekavandid enda kätte septembri algul. Tutvustasin õpetajatele, 4. sept oodati juba õpetajate seisukohti. Oli 4 konkursitööd. 10. sept tegi žürii otsuse, võidutöö oli Reede. 18. sept oli kohtumine võidutöö arhitektidega, firmast oli 3 arhitekti, kes tutvustasid oma tööd. Seejärel oleme arutanud õpetajatega. Uus maja tuleb algklassidele. Seetõttu olid kaasatud kõige rohkem algklasside õpetajad. 19. sept oli algklasside õpetajatega kohtumine. Kooli kõiki lähteülesandeid ei ole kavandis arvestatud. Huvitav projekti juures on see, kuhu tuleb suuremate õpilaste garderoob (5.-12. klass). Õpilaskodu tiib läheb kavandi järgi täielikult maha. Selle all on praegu garderoob. Garderoob on uue kavandiga viidud söökla alla. See ei ole praegu sobilik, lagi on liiga madal. Garderoobile peaks leidma uue koha. Kavandis on suured laiad koridorid, kuid meie tahtsime suuri rekreatsiooniruume. Muusikaklass on läbi kahe korruse, selle tahaksime ühele korrusele. Mõned väiksemad ruumid on samuti puudu. Tahame uude osasse veel meditsiinikabinetti, mida praegu ei ole planeeritud. Samuti tahaksime sinna viia psühholoogi ruumi. Uues majas on õpetajatele garderoob olemas, kuid vana õpetajate garderoob kaob ära, ei ole hetkel selge, kuhu tuleb teiste õpetajate garderoob. Duširuume ja WC-sid on vähem, kui soovisime. Osad köögiruumid tahetakse viia keldrikorrusele, sellega ei ole köögitöötajad nõus. Köögi ja söögiruumi suurus ei ole samuti nii suur, kui soovisime. Tahame ka söögiruumile terrassi näol pikendust. Meie poolt soovitud terrassi suurus on väiksem soovitust. Söögiruum peaks olema tulevikus polüfunktsionaalne, ka muude tegevuste jaoks – õppimine, huvitegevused. Terrass ei ole mõeldud ainult söömiseks, see on hea koht, kus saaks teha õuesõpet. Praegu arutame arhitektidega, kuidas neid probleeme lahendada. Arhitektid on lubanud, et tulevad kohapeale ja vaatavad, kuidas neid probleeme lahendada. Kõige keerulisem on praegu garderoobi asukoht. Välja on pakutud koridoridesse, kuid seda ma kindlasti ei taha – varasemalt on olnud koridorides garderoobikapid, see oli inetu ja võttis palju ruumi ära. Trepp on kavandis väga põnev ja võimas, kuid trepistiku osas tõid õpetajad välja, et trepid on algklassilastele ohtlikud. Soovime, et trepiastmed tuleksid madalamad ja et mõlemal pool oleks käsipuu. Indrek Link: Kas vana osa lammutamisega kaob senine keldrikorruse garderoob ära? Vello Sats: Nii on praegu kavandis planeeritud. Uue osa valmimisega muutub ka peasissepääs. Algklassimajas tuleb garderoob üsna väiksele alale. Ei ole suletud ruumi ega kappe. Tuleb nagisüsteem. Indrek Link: Ma saan aru, et õpilased tahavad kappides õpikuid hoida, seetõttu on õpilased kappide poolt. Vello Sats: Kapisüsteem peaks jääma 5. klassist edasi. Praegu on nagisüsteem planeeritud vaid algklassidele, kellel on võimalus õpikuid klassi jätta. Arhitektid on öelnud, et neil läheb umbes 3 kuud, jaanuariks 2020 koostatakse eskiisprojekt koos materjalide põhinäitajatega. Mina olen öelnud, et tahan häid ja kvaliteetseid materjale, mis vastavad koolile, ei hakka lõhnama ega haisema. Peale seda kuulutab vallavalitsus välja ehitus- ja projekteerimishanke. See võtab umbes 3 kuud aega. Kõige varem saab aprillis 2020 alustada projekteerimisega. Projekteerimine võtab aega 10-12 kuud. Ehitusega saaks alustada kõige varem jaanuaris 2021. Indrek Link: Kas kooli üldine kubatuur jääb samaks? Vello Sats: Söögisaali ja köögi arvelt läheb natuke suuremaks, samuti ei lähe terrass kubatuuri sisse. Kerli Palu: Kas täna tegeletakse ka sellega, kuidas õppetöö korraldada, kui 2020 jaanuaris algab lammutamine pihta? Vello Sats: Oleme seda õpetajatega arutanud. Kuna sellel õppeaastal seda veel ei toimu, ei ole see hetkel päevakorral. Tuleb kasutada erinevaid vallal olevaid vabu pindu – Kuusalu lasteaed, Kiiu lasteaed, kunstide kool, rahvamaja, noortekeskus. Õpetajad küll tahavad, et õpilased oleksid kõik ühes hoones koos. On käidud välja, et aulasse saaks mitu klassi kokku panna. Meil kaob 7 klassiruumi lammutamisega ära. Need on põhikooli ja gümnaasiumi klassid, seal on ka väikeklasse. Kerli Palu: Kas õpilaskodu kaob siis täiesti ära? Vello Sats: Projekti järgi on õpilaskodu hoone eraldi maja. Õpilaskodu peaks minu seisukohast säilima. Õpilaskodu kulud on suured, see on olnud vallavalitsuses mitmeid kordi teemaks, kas on otstarbekas õpilaskodu üleval pidada. Seal on õpilasi ka teistest omavalitsustest. 12 kohta on riigi poolt haridusliku erivajadusega või antisotsiaalse käitumisega õpilastele, 12 kohta õpilastele, kes ise tasuvad koha eest, näiteks, kes elavad kaugemal. Õpilaskodu võiks olla nagu korterkodu – ühetoalised korterid kööginurgaga. Meil on probleem ka õpetajate majutamisega. Mõte on õpilaskodu natuke kokku tõmmata ja mõnele õpetajale seal elamispind võimaldada. Mulle tundub, et rahalist katet õpilaskodu hoonele hetkel ei ole. Sel juhul õpilaskodu esimeses etapis ei ehitata ja see kaob ära. Indrek Link: Varem oli ka aruteluks, et tulevikus saaks kolmanda korruse peale ehitada uuele osale. Kas on mõeldud, et peaks kolmanda korruse ehitamise valmidus olema? Vello Sats: Praegu ei räägita üldse teisest etapist. See ei ole teemaks olnud. Indrek Link: Otsus ja valmidus kolmanda korruse ehitamiseks peaks tulema siiski esimese etapiga. Vello Sats: Mina tahaksin, et kõik saaks võimalikult kiiresti valmis. Mulle on vallavolikogu esimees öelnud, et lähema 10 aasta jooksul kool rohkem investeeringuid ei saa. Praegu ootame, et arhitektid tuleksid kooli, et arutada, kuidas kitsaskohti lahendada. Indrek Link: Ma saan aru, et vana algklasside tiib jääb ikkagi alles. Mis sinna tuleb, kui algklassid on uude majja ära kolinud? 10 aasta perspektiivis sinna raha planeeritud ei ole nagu ma aru saan. Pidi tulema ehitustehniline ekspertiis, et selle hoonetiiva seisukorda hinnata. Vello Sats: Ekspertiis on tehtud. Sinna on vaja palju investeerida - vundament, soojuspidavus, küttesüsteemid. See on 60 aastat vana. Põhikooli- ja gümnaasiumiklassid tulevad sinna. Projektis on selles osas kooli soovidega arvestatud. Arhitektid leidsid, et 10 miljonit võib kogu projekti peale kuluda. Indrek Link: Naljaga pooleks võib küsida, et kui esimene etapp on 2,5 milj ja 10 aastat midagi ei toimu, kas siis võib nii arvestada, et 40 aasta pärast on kõik valmis? Vello Sats: 2,5 milj ei ole. Tegelikult on arvestatud, et tuleb u 4 milj 1. etapp. Kõik see on praegu vaid eskiisprojekt. Me ei ole jõudnud veel isegi projektini. Viljar Moorits: Õpilaskodu võiks olla multifunktsionaalne, neid ruume võiks välja rentida. Vello Sats: Me olemegi rentinud nt suvel spordilaagrite jaoks. Seda on jäänud vähemaks. On olnud ka arutelu, et õpilaskodu võiks olla suurem, et oleks rohkem võimalusi ja saaks rohkem välja rentida. Kerli Palu: Kui koos majutusega oleks ka toitlustus, oleks võib-olla rohkem huvi välja rentida. Vello Sats: Kui oleme rentinud, on toitlustus tellitud, olen kuulnud, et söögiga ei ole alati rahul oldud. Rasmus Merivoo: Kas hoolekogu arutelul ja arvamuse avaldamisel on mingi kaal ja väljund, mida me saame tegelikkuses muuta? Kerli Palu: Hoolekogu võib oma arvamuse avaldada vallale. Vello Sats: Mina tahtsin, et projektis arvestataks kogu kooli vaadet, et mingi aja jooksul saaks kogu kooli renoveeritud. See on lähteülesandes arvesse võetud. Rasmus Merivoo: Mulle tundub, et see lahendus ei ole terviklik. Vello Sats: Täna on kooli ülesanne jälgida, et me saaksime sellise hoone nagu tahtsime. Me ei ole täna taganenud ühestki oma suurest soovist. Arhitektid on olnud väga koostöövalmis. Lähteülesanne oli 2,5 miljonit ja algklasside maja. Kõik 4 konkursitööd ületasid selle summa. Võidukavandi maksumus võib tulla u 4 miljonit. Kui riigihange on läbi, selgub täpne maksumus.

2.Kooli kodukord
Vello Sats: Indrek Link ja Kerli Palu on teinud muudatusettepanekuid.
„Arvestuslikud tööd tuleb sooritada vaatamata puudumise põhjustele“. Vello Sats: Küsimus oli, kas on kuskil kirjas aeg, mille jooksul tuleb need tööd ära teha. Koolis on hindamisjuhend, kus on kirjas, et see aeg on maksimaalselt 2 nädalat. Kerli Palu: Kas me ei peaks sellele viitama? Aili Kontus: Ei pea, kuna kõik teavad seda. Nii õpilased kui õpetajad peavad olema kõik hindamisjuhendiga tutvunud. Otsus: Jääb muutmata.
„Õpilasel on õigus kasutada tunnis ja ürituste ajal nutivahendeid eesmärgipäraselt õpetaja loal“. Vello Sats: Indreku ettepanek oli „eesmärgipäraselt ainult õpetaja loal“. Olen arvamusel, et sõna ainult ei anna sisuliselt midagi juurde. Oleme õpetajatega selle sõnastuse läbi arutanud. Otsus: Jääb muutmata.
„Kui õpilane ei järgi korraldust, on õpetajal õigus vahendid hoiule võtta, tuua sotsiaalpedagoogi juurde ja need tagastatakse vanemale“. Vello Sats: Kerli ettepanek oli, et koolipäeva lõpus saaks õpilane ise oma asja tagasi. Kerli Palu: Kui koolipäeva jooksul võetakse telefon ära, on sellega nö oht kõrvaldatud. Koolipäeva lõpus ei ole enam põhjust telefoni mitte lapsele tagasi anda. Mulle tundub, et me võtame lapselt vastutuse ära. Aili Kontus: Meie mõte oli, et kaasata lapsevanem võimalikult varakult. On olnud juhtumeid, kui lapsevanem ei tulegi samal päeval järele, ütleb, et las ta ollagi seal. Sotsiaalpedagoog informeerib alati lapsevanemat. Kerli Palu: Sellisel juhul kasutab lapsevanem sotsiaalpedagoogi ära oma lapse kasvatamisel. Aili Kontus: Eks iga lapsevanem otsustab ise, millal järele tuleb. Kerli Palu: Seal sellist varianti ei ole üldse, et lapsele tagastatakse. Indrek Link: Õpetajal on õigus asi hoiule võtta, mitte kohustus. Otsus: Jääb muutmata.
„Õppevahendite rikkumise või kaotamise korral kannab õpilane materiaalset vastutust“. Vello Sats: Kerli küsimus oli, kas kuskil on hinnakiri, kuidas see vastutus määratakse. Hinnakirja meil ei ole. Igal õppevahendil on hind, õpilane kas hüvitab selle hinna rahas või soetab uue asja.
„Puudulikult hinnatud õpilasel on õigus, võimalus ja kohustus võtta osa vastava õppeaine konsultatsioonist“. Vello Sats: Kerli küsimus oli, millise dokumendiga on reguleeritud konsultatsioonide andmine. Küsimus oli tingitud sellest, et on olnud juhtumeid, kui õpetajad ei ole leidnud aega konsultatsioonideks. Igaks õppeaastaks me koostame konsultatsioonide plaani. Konsultatsioonide ajad on kooli kodulehel ja õpetaja alati ütleb seda õpilastele. Ma ei oska rohkem kommenteerida teadmata konkreetset juhtumit. Aili Kontus: Puudulikult hinnatud õpilased tavaliselt teavad neid aegu, kuid nad alati ei lähe sinna.
„Koolis käiakse puhaste ametiruumidesse sobivate riietega“. Vello Sats: Kerli küsimus oli, kas on eraldi reguleeritud, et kapuutsiga pusa ei kanta. Kerli Palu: Vahepeal tekkis olukord, et koolis kanti kapuutse. Vello Sats: Kapuuts ei ole ametiruumi sobiv riietus. Kui keegi unustab kapuutsi õuest tulles pähe, siis tavaliselt piisab tähelepanu juhtimisest. 
[bookmark: _GoBack]„Koolis juhtunud õnnetuse puhul peab laps pöörduma esimese täiskasvanu poole“. Vello Sats: Küsimus oli, et miks täiskasvanu, mitte koolitöötaja. Täiskasvanu sai sinna pandud, kuna on ka palju kooli üritusi, kus viibivad lapsevanemad või muud täiskasvanud. Laps teab siis, et kui midagi juhtub, peab ta pöörduma esimese täiskasvanu poole, mitte ei hakka õpetajat otsima. Vello Sats: PGS muudatustega on lisandunud – „relva, lõhkeaine või aine, mida kasutatakse narkootilise joobe tekitamiseks, kahtlusest teavitab kool või õpetaja politseid“. Koolis on olemas hädaolukorra lahendamise plaan. Narkootilise või alkoholijoobe kahtluse korral helistab õpetaja või sotsiaalpedagoog tavaliselt otse noorsoopolitseinikule.
Vello Sats: Indreku küsimus oli tunnustamise kohta, et erinevates dokumentides ei lähe kõik täpselt kokku. Siin tõesti on erinevused. Peame selle üle vaatama. Väga hea ettepanek. Jätame välja punktid 12.1 – 12.12. Jääb viide dokumentidele.
Vello Sats: Kerli küsimus oli tugimeetmete kohta, kes viib läbi arenguvestluse. Koolis on arenguvestluste läbiviimise kord. Seal on kirjas, et selle viib läbi klassijuhataja kaasates vajadusel teisi õpetajaid. Kerli Palu: Tugimeetmetes ei ole kirjutatud, kes neid ellu viib. Mõjutusmeetmetes on see kirjas. Seetõttu tekkis mul see küsimus. Vello Sats: Karmimad mõjutusmeetmed on pikemalt PGSs lahti kirjutatud.  Aili Kontus: Märkuse, noomituse nt peab rohkem lahti kirjutama. Arenguvestluste jaoks on olemas eraldi kord, seda ei ole vaja pikemalt selgitada. 
Vello Sats: Mõjutusmeede – kooli jaoks kasulik töö. Kerli küsimus oli, mis see kooli jaoks kasulik töö on. PGS-s on tegevus. Töö on ka tegevus. Sõna töö tundus õpilastele arusaadavam kui tegevus.
„Koolis kasutatakse videojälgimissüsteemi“. Kerli Palu: Kui kaua neid salvestusi säilitatakse, kuidas. Ma tean ühte kooli, kus öeldi, et kodukorras peab olema kirjas, kui kaua seda säilitatakse ja selline ettekirjutus tuli HTM-st. Peab olema ka kirjas, et seda kasutatakse isikuandmete kaitse seaduse ja turvaseadusega kooskõlas. Vello Sats: Isikuandmete töötlemise korras on see kirjas, säilitatakse 30 päeva. Vaatame üle, kas kõik vajalik on kirjas.








